‘Ongekende’ vraag na hospitaalbeddens – Netcare(Argieffoto: Getty Images/AFP) Die hospitaalgroep Netcare sê hy is steeds besig om sy kapasiteit te versterk om soveel as moontlik pasiënte tydens die derde vlaag Covid-19-infeksies te help. Veral Gauteng loop in hierdie stadium deur. Byna 60% van alle nuwe gevalle word in die provinsie aangemeld en die waarnemende minister van gesondheid, Mmamoloko Kubayi-Ngubane, het Vrydag gewaarsku die situasie gaan ongetwyfeld na ander provinsies oorspoel. Dr. Richard Friedland, uitvoerende hoof van Netcare, sê die ingrypings is gemik daarop om die veiligheid van werkers op die voorste linie te verseker, terwyl die beste versorging vir pasiënte terselfdertyd gebied word. “Ons het ons Covid-19-bedkapasiteit aansienlik verhoog, het meer mediese beamptes en kliniese medewerkers gekontrakteer en elke poging aangewend om te verseker ons het genoeg suurstof, geskikte medikasie en persoonlike beskermingstoerusting (PPE) om ons deur die vlaag te sien,” sê Friedland. Hy sê hospitale het ook streng infeksievoorkoming- en beheermaatreëls ingestel. “Die uiters hoë getal mense met Covid-19 wat versorging by ons hospitale soek – en met die getalle wat steeds styg – stel egter groot eise aan ons fasiliteite en beteken ons moet besluit maak oor vlakke van versorging en sekere behandelingsmaatstawwe. “Al hierdie besluit berus op erkende internasionale riglyne vir mediese uitsortering wat beteken dat behandeling toegeken word op grond van prioriteit en oorgangsorg.” Friedland sê bestuurspanne sal die beste moontlike sorg bied, maar sal in sommige gevalle moontlik nie alle behandelingsopsies kan bied wanneer die vraag die kapasiteit oorskry nie. “Ons klinici sal besluite neem gegrond op die beskikbaarheid van hulpbronne en hul beste kliniese oordeel. Ons sal hulle ten volle steun in hierdie moeilike taak en ingewikkelde besluitnemingsproses.” In praktyk beteken dit dat sommige vlakke van versorging, soos in intensiewe- of hoësorgeenhede, nie altyd alle behandelingsmoontlikhede, soos ventilators of asemhalingstoestelle, beskikbaar sal hê nie. As deel van rampbestuursbeplanning het die hospitaalgroep kliniese besluitnemingseenhede op die been gebring by Gautengse hospitale met ongevalle-eenhede. Friedland sê dit gaan help om die las op hospitale te verlig en gaan die stabilisering van pasiënte moontlik maak voor hulle in ŉ saal opgeneem word. Die eenhede voorsien onder andere suurstof, ablusiegeriewe en veilige ruimtes waar verpleegpersoneel en dokters hul PPE kan aan- en uittrek. Friedland sê Netcare-fasiliteite in Gauteng ondervind ŉ ongekende vraag na beskikbare beddens. Hy het gevra vir begrip as kommunikasie en terugvoer onder hierdie omstandighede stadiger as gewoonlik is. “Ons het bykomende maatskaplike werkers by ons fasiliteite ontplooi om pasiënte en hul families te ondersteun.” Netcare het ook ŉ spesiale telefoonlyn (0800 111 266) beskikbaar gestel waar die naasbestaandes van pasiënte terugvoer kan kry. Friedland sê daar word onder moeilike en onseker omstandighede so hard as moontlik gewerk om die beste en veiligste sorg vir pasiënte te verseker.